*Ő így felelt: „Senki, Uram.” Jézus pedig ezt mondta neki: „Én sem ítéllek el téged, menj el, és mostantól fogva többé ne vétkezz!”)* (Jn 8,11)

A megszólított asszony maga is kimondja: nem vádol senki. Akik a vád képviselői voltak, Jézus közelében inkább abbahagyták a vádolást.

Jézus válasza megdöbbentő és felemelő egyszerre. Ő sem ítél. Jó hír! Ez nem azt jelenti, hogy egyet ért azzal, amit tett a nő, csak az ítélkezés marad el. Többé ne tedd – hangzik a felszólítás! Ne kövess el bűnöket! De ha mégis megtörtént – Jézus nem ítél el. Ő Megváltóként jött a földre, azért, hogy megkeresse és megtartsa azt, ami elveszett. Ma nem az ítélethozatal az elsőrendű Számára, hanem a helyreállítás, a megmentés. Ma még, és ezt most kell kihasználni azért, hogy Jézusnak – mint az igaz Bírónak - később se kelljen ítéletet mondani! *Vadon Gyula*